
Metabolikus paraméterek vizsgálata szimultán vese-pancreas átültetés után

Célkitűzés:
Vizsgálatunkban a szimultán vese-pancreas transzplantáción átesett betegek szénhidrát- és lipidanyagcsere mutatóit vetettük össze egy hasonló, de csak vesetranszplantációban részesült betegcsoport eredményeivel valamint, egy egészséges kontroll csoport eredményeivel.
Módszer:
A Semmelweis Egyetem Transzplantációs és Sebészeti Klinikáján 7 évvel ezelőtt indult el a kombinált vese-pancreas átültetés. A hazai irányelveknek megfelelően a beavatkozást kizárólag olyan 1-es típusú diabetes betegeken végezték, akiknél végstádiumú vesebetegség alakult ki. Jelenleg 18 transzplantált beteg adatait dolgoztuk fel. A beültetés óta 6-74 hónap telt el. Retrospektíven, követéssel vizsgáltuk a szénhidrát- és lipidanyagcsere mutatóit (HbA1c; éhomi vércukor; inzulin; C-peptid; össz- és LDL-cholesterin; triglicerid) alaphelyzetben, ill. standard glukózterhelés (75g OGTT) során. Az eredmények összehasonlításához Wilcoxon-féle kétpróbás tesztet alkalmaztunk.
Eredmény:
A HbA1c átlagértéke (átlag±szórás) a kombinált transzplantációban részesült betegekben 5,65±0,38% volt, azaz az érték a normális tartományba esett, és szignifikánsan alacsonyabb volt, mint a „csak vesetranszplantált” csoporté (7,45±1,28%, p=0,02). Az éhomi vérmintában a vércukor (5,09±0,91 mmol/l), az inzulin (14,16±6,51 uE/ml) és a C-peptid (2,36±1,12 pg/ml) átlagértékek a normális tartományban voltak, a glukózterhelés utáni 2 órás vércukorszint 5,37±1,88 mmol/l és az inzulinszint 39,8±19,9 uE/ml volt. Az össz- és az LDL-cholesterin enyhén emelkedettnek bizonyult: 5,42±1,16 ill. 2,76±0,89 mmol/l, a triglicerid szint a normális tartományban volt: 1,23±0,70 mmol/l. Ezzel szemben a „csak vesetranszplantált” csoport éhomi vércukra (7.17±2.47) láthatóan emelkedett volt.
Konklúzió:
Az eredmények azt bizonyítják, hogy 6-74 hónappal a szimultán vese-pancreas beültetés után a béta-sejt működés megtartott, a szénhidrát anyagcsere paraméterei a normális élettani tartományban vannak, és glukóz-stimulusra megfelelő inzulin válasz alakul ki. A „csak-vese átültetésben” részesülő betegeken az anyagcsere paraméterek ennél rosszabbnak bizonyultak, a patológiás tartományba estek.



